Ǹdzóe biá. Ai mvɛ́d miǹsaŋ. Sáləmen. Azaf. Dziá. 2Á Yúda, Zambá á ngábɔ̄ nə́ bə́ yəm nyé; dzwé díé láwūm á Ísraɛ̂l; 3ebə̌m dzíé é bə̄mə́ á Salem, etɔbɔgɔ dzíé á Síon. 4Á wé ńgɔ a ngábúg zə̌ yaŋ bilâ, eběn ai ǹdzɔmbɔ okəŋ, bitá. 5Wafyɛ ai miǹkokoe, wânyəb eyə́gan, ású miǹkǒl mí ákúmá ńsa. 6Bə́ ngáman bɔ sǎ mīńgín mí akúmá, míḿbén yā mí ngáman bíman óyɔ̄ mī, bə́bɔ bítá bə́sə̄ bá á bə́ sɔmɔ̌ kīg fə binam byábán. 7Á ńsīán wāsii bɔ́, wa Zambá Yākɔb, ekálíg ai ekabilí bí ngátəb dulu: 8Wǎ ó nə̄ ékɔ wɔ̌ŋ, zá á nə́ baan ásū dóe ngə́ ō man yǎ liŋan ? 9Watsíg ńtól wóe á yób, sí ē ngakɔn wɔ̌ŋ, e kǔ á kubug, 10éyɔŋ Zambá ā nyoan á sí nə́ a zu tsíg ńtól, nə́ a zu kodě bíngɔ́ngɔ́l bí bǒd yā sí. 11Tɔ olún mod wávə̄ wā dúmá; ébá bə́ fām ólún tē, waman bɔ́ faŋ ai wǎmēn. 12Lígan mətǐŋ, mǐ kpân áfə̄ mɔ́ ású Ńtondôbə, Zambá wáán; zǎn ai bifáī byáán ábə̄ é Zāmbá məsis nyɔ́, é mínā bə́sə̄ yā myāvúd nye elunga á nyɔ́l, 13amú a tsíg míńtómba m̀həbə âbum, anə́ ekɔ wɔ̌ŋ míńkúkúmá yā sí.